โตโยต้าอีซูซุเลิกแถมประกันชั้น1
ฉวยจังหวะรถใหม่ขาดตลาดหวั่นแข่งกันตัดเบี้ยแย่งลูกค้า
17 ส.ค. 2554

ฉวยจังหวะรถใหม่ขาดตลาดหวั่นแข่งกันตัดเบี้ยแย่งลูกค้า
โตโยต้า- อีซูซุ เลิกแถมประกันชั้น 1 ทำลูกค้าเซ็งต้องควักกระเป๋าจ่ายเบี้ยเอง
แหล่งข่าวจากผู้ประกอบการรถยนต์เปิดเผยว่า ขณะนี้ทางบริษัท โตโยต้า ได้ระงับแคมเปญของแถมให้กับลูกค้าแล้ว โดยเฉพาะการแถมประกันภัยชั้น 1 เนื่องจากความต้องการซื้อรถมีมากกว่ากำลังการผลิตรถที่ทำได้ เช่นเดียวกับบริษัท อีซูซุ ที่จะระงับของแถมต่างๆ ตั้งแต่เดือน มิ.ย.นี้เป็นต้นไปเช่นกัน
นายกฤษณ์ หิญชีระนันท์ ผู้จัดการฝ่ายการตลาด บริษัท วิริยะประกันภัย กล่าวว่า แม้ทางโตโยต้าจะขอระงับแคมเปญแถมประกันภัยฟรีให้กับลูกค้าที่ซื้อรถในช่วงนี้ ก็คงไม่ส่งผลกระทบต่อเบี้ยของวิริยะมากนัก เพราะรายได้หลักของบริษัท 7080% จะมาจากเบี้ยต่ออายุเป็นหลัก ส่วนที่เหลือ 20-30% ถึงมากจากเบี้ยรถป้ายแดง 
“ตอนนี้คนซื้อรถมีมากกว่ารถที่ผลิตออกมาได้ ทางโตโยต้าจึงขอหยุดแคมเปญของแถมไว้ก่อน จนกว่าสถานการณ์จะกลับมาสู่ภาวะปกติ ซึ่งเชื่อว่าคงได้รับผลกระทบในระยะสั้นเพียง 12 เดือนนี้เท่านั้น และหากยอดขายและกำลังผลิตรถกลับมาเป็นปกติ ก็คงกลับมาเหมือนเดิม ส่วนผู้ผลิตยี่ห้ออื่นอย่างอีซูซุนั้นขณะนี้ยังไม่ได้รับแจ้งมาว่าจะระงับแคมเปญแถมประกันแต่อย่างใด” นายกฤษณ์ กล่าว
นายกี่เดช อนันต์ศิริประภา กรรมการผู้อำนวยการ บริษัท แอกซ่า ประกันภัย กล่าวว่า บริษัทคงไม่ได้รับผลกระทบอะไร เนื่องจากส่วนใหญ่จะให้ขายผ่านบริษัทเช่าซื้อเป็นหลัก และบังคับให้ลูกค้าต้องทำประกันภัยชั้น 1 ไว้อยู่แล้ว เพื่อป้องกันความเสี่ยง และส่วนใหญ่บริษัทก็จับกลุ่มลูกค้าที่ใช้รถฟอร์ด มาสด้า ซึ่งยังไม่มีปัญหาเรื่องกำลังการผลิตหรือประกาศหยุดรับจองรถ 
สำหรับเหตุการณ์ที่เกิดขึ้นคงเหมือนกับ 10 ปีก่อน ที่ลูกค้าต้องจ่ายเงินซื้อประกันรถเอง ไม่ได้เป็นของแถมเหมือนกับช่วงที่ผ่านมา ซึ่งเกิดจากความต้องการกระตุ้นยอดขายของแต่ละบริษัทรถยนต์ โดยในส่วนของบริษัทประกันที่จับกลุ่มลูกค้าที่ขอสินเชื่อเช่าซื้อ คงไม่ได้รับผลกระทบมากนัก เพราะถึงอย่างไรลูกค้าก็ต้องเป็นผู้จ่ายค่าเบี้ยประกันเอง 
อย่างไรก็ตาม สิ่งที่น่าเป็นห่วงขณะนี้คงเป็นเรื่องของการตัดราคาค่าเบี้ยมากกว่า เพราะยอดรถป้ายแดงเข้าสู่ตลาดน้อยลง ทำให้เกิดการแข่งขันที่รุนแรง มีบางบริษัทเสนอเบี้ยต่ำกว่าความเป็นจริง เพื่อให้ได้ลูกค้าเอาไว้ก่อน ซึ่งอาจมีปัญหาเรื่องเงินกองทุนในอนาคตได้
นายอานนท์ วังวสุ ผู้อำนวยการฝ่ายสินไหมทดแทนยานยนต์ กรุงเทพประกันภัย เปิดเผยว่า อีก 23 เดือนข้างหน้า รถใหม่ไม่ออก หรือออกน้อย ทำให้เกิดการแข่งขันรุนแรง ซึ่งไม่ต้องการให้เกิดปรากฏการณ์ดัมพ์ราคาเบี้ยประกันภัยรถยนต์ เพราะอาจทำให้บริษัทประกันภัยมีปัญหาด้านการเงิน และทำให้ลูกค้าเดือดร้อน 
“ต้นทุนยังสูงอยู่เพราะความถี่จากการเกิดอุบัติเหตุสูง ค่าแรง ค่าซ่อมแพงขึ้น แล้วยังลดเบี้ยลงอีก จะทำให้ค่าสินไหมทดแทนเพิ่มขึ้นโดยอัตโนมัติ อาจเกิดการขาดทุนได้” นายอานนท์ กล่าว